Diari Oficial de la Generalitat Valenciana


Sumari del DOGV 9529, del 08-02-2023 (2023/1029)

RESOLUCIÓ de 30 de gener de 2023, de la consellera d'Educació, Cultura i Esport, per la qual es convoquen ajudes econòmiques per a subvencionar els serveis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts, per a l'exercici 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9529

Data del DOGV
:   08-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1029


Data del document
:   30-01-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 30 de gener de 2023, de la consellera d'Educació, Cultura i Esport, per la qual es convoquen ajudes econòmiques per a subvencionar els serveis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts, per a l'exercici 2023. [2023/1029]  
Mitjançant l'Ordre 52/2016, de 16 setembre, de la Conselleria d'Educació, Investigació, Cultura i Esport, es van aprovar les bases reguladores de les ajudes econòmiques per a subvencionar els serveis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals conveniats.  
En virtut de l'anterior i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar, per a l'exercici 2023, les ajudes econòmiques regulades per l'Ordre 52/2016, de 16 de setembre, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques per a subvencionar els serveis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts (DOGV 7877, 20 de setembre). D'ara en avant, denominada Ordre 52/2016.  
  
Segon. Condicions de la concessió de les ajudes  
1. El procediment de concessió d'aquestes subvencions es tramitarà en règim de concurrència competitiva i prorrateig, d'acord amb l'article 22 de la Llei 38/2003, de 17 de novembre, general de subvencions i amb l'article 55 del Reial decret 887/2006, de 21 de juliol, pel qual s'aprova el Reglament general de la Llei 38/2003.  
2. Podrà sol·licitar i ser persona beneficiària d'aquestes ajudes l'alumnat escolaritzat en centres específics d'Educació Especial, concertats i de titularitat de corporacions locals convinguts de la Comunitat Valenciana que utilitze els serveis complementaris de transport i menjador prestats pel centre, d'acord amb l'article 5 de l'Ordre 52/2016.  
  
3. D'acord amb l'article 2 de l'Ordre 52/2016, aquestes ajudes es concediran de manera complementària a les ajudes que amb aquesta mateixa finalitat hagen percebut com a beca, subsidi o subvenció del ministeri competent en matèria d'educació o de qualsevol altra entitat pública o privada durant el curs 2022/2023.  
4. L'alumnat beneficiari d'aquestes ajudes haurà de complir les obligacions establides en l'article 6 de l'esmentada Ordre 52/2016.  
  
Tercer. Finançament  
1. D'acord amb la Llei 9/2022, de 30 de desembre, de pressupostos de la Generalitat per a l'exercici 2023, aquestes ajudes es finançaran amb càrrec a la línia de subvenció S1572000, del capítol IV, de la secció, servei, centre gestor i programa 40.20.54.811.78, per import màxim d'1.971.000,00 euros.  
2. L'esmentat import podrà ser incrementat, de conformitat amb el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat. Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que ho finança.  
  
Quart. Sol·licituds, lloc i termini de presentació  
1. Els pares, mares, tutors o representants legals de l'alumnat formalitzaran la sol·licitud segons el model que s'adjunta com a annex I a aquesta convocatòria.  
La presentació i la signatura de la sol·licitud implicarà l'acceptació de les bases d'aquesta convocatòria.  
La sol·licitud s'entregarà en el centre on l'alumne es trobe escolaritzat.  
El mencionat annex I estarà disponible en la pàgina web de la Conselleria d'Educació, Cultura i Esport, en l'enllaç següent:  
https://ceice.gva.es/va/web/centros-docentes/ayudas/subvenciones/educacion-especial-transporte-y-comedor-de-c.e.e  
Els centres i entitats rebran les sol·licituds del seu alumnat i comprovaran que aquestes han sigut emplenades correctament.  
  
2. El termini per a la presentació de les sol·licituds serà de 10 dies hàbils a comptar des de l'endemà de la publicació de la present resolució en el Diari Oficial de la Generalitat Valenciana.  
  
Cinqué. Tramitació de les sol·licituds i documentació a presentar, per part dels centres on estiga escolaritzat l'alumnat sol·licitant i termini de presentació  
1. La persona que represente el centre serà l'encarregada de remetre les sol·licituds de l'alumnat matriculat en el seu centre i la documentació necessària per a la tramitació de l'ajuda que es detalla en el punt 2 d'aquest apartat, tot això digitalitzat en format PDF i mitjançant els mitjans electrònics facilitats pels servidors d'informació de la Generalitat, de conformitat amb el que estableix el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana. La presentació telemàtica requerirà que la persona representant del centre dispose de sistemes d'identificació i signatura electrònica acceptats en la seu electrònica de la Generalitat.  
Per a tramitar la sol·licitud i presentar la documentació corresponent s'accedirà a l'apartat de serveis en línia de la seu electrònica de la Generalitat, accessible a través d'https://sede.gva.es. No seran admeses les sol·licituds presentades per altres mitjans.  
L'enllaç a la seu electrònica per a la tramitació telemàtica de les sol·licituds i de la documentació, es publicarà en la web de la Conselleria d'Educació, Cultura i Esport, en el següent enllaç:  
https://ceice.gva.es/va/web/centros-docentes/ayudas/subvenciones  
En aquest mateix enllaç estarà disponible el manual d'ajuda elaborat per la Conselleria amb les instruccions precises per a realitzar la presentació telemàtica de les sol·licituds i de la documentació.  
2. D'acord amb l'article 9 de l'Ordre 52/2016, en el termini de 10 dies hàbils a comptar des del primer dia hàbil següent al de la finalització del termini de presentació de sol·licituds, els centres presentaran la següent documentació:  
a) Imprés de participació, segons el model que consta com a annex II a aquesta convocatòria, juntament amb totes les sol·licituds d'ajuda que hagen rebut del seu alumnat.  
b) Relació nominal de l'alumnat del centre usuari dels serveis, segons model publicat com a annex III.  
c) Model de domiciliació bancària, segons el model establit per la conselleria competent en matèria d'hisenda pública. Aquest model no serà necessari presentar-lo en el cas que ja s'haguera presentat en la convocatòria anterior i les circumstàncies no hagen variat per a aquesta convocatòria.  
Els models estaran disponibles en la web de la Conselleria d'Educació, Cultura i Esport en el següent enllaç: https://ceice.gva.es/va/web/centros-docentes/ayudas/subvenciones  
  
Sisé. Esmenes a les sol·licituds  
1. De conformitat amb la legislació sobre procediment administratiu comú, si després de la recepció de les sol·licituds i la documentació adjunta s'observa que falten documents o dades essencials per a la resolució de l'expedient, la Conselleria d'Educació, Cultura i Esport els reclamarà al centre que ha tramitat la sol·licitud i ha aportat la documentació corresponent, i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fa, es considerarà que ha desistit en la tramitació de la sol·licitud, desestiment que es declararà en la resolució de la convocatòria corresponent.  
2. Aquests requeriments, així com qualssevol altres que es puguen realitzar, es practicaran de manera telemàtica, d'acord amb el que disposa l'article 43 de la Llei 39/2015, d'1 d'octubre, del procediment administratiu comú de les administracions públiques, i segons el procediment establit en els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
3. L'esmena es realitzarà mitjançant el tràmit de la Guia PROP denominat Aportació de documentació per a l'esmena d'un expedient existent de sol·licitud d'ajudes de la Conselleria d'Educació, Cultura i Esport, que és tramitable telemàticament amb certificat digital i pot consultar-se en l'adreça següent: https://www.gva.es/va/inicio/procedimientos'id\_proc=18068  
  
Seté. Criteris de valoració de les sol·licituds  
1. D'acord amb el que es disposa en l'article 13 de l'Ordre 52/2016, la comissió avaluadora efectuarà la valoració de les sol·licituds presentades per l'alumnat escolaritzat en els centres específics d'Educació Especial de titularitat privada concertats i de titularitat de corporacions locals conveniats, utilitzant els següents criteris objectius:  
  
a) La tipologia majoritària de la discapacitat de l'alumnat dels centres on l'alumnat sol·licitant es trobe escolaritzat. La denominació d'aquestes tipologies es correspon amb les previstes en el sistema de concerts educatius:  
Tipus I: Plurideficients (paràlisi cerebral, amb problemes motors i diferents discapacitats)  
Tipus II: Autistes (inclou trastorns de personalitat i trastorns generalitzats del desenvolupament)  
Tipus III: Discapacitats psíquiques profundes i severes  
Tipus IV: Discapacitats psíquiques moderades  
b) El nombre d'alumnes sol·licitants usuaris dels serveis complementaris de transport i menjador prestats per cada centre.  
  
c) El nombre i tipologia de les unitats concertades o conveniades dels centres on l'alumnat es trobe escolaritzat.  
Els imports a concedir es determinaran de major a menor, d'acord amb la següent modulació:  
- Alumnat de centres amb cinc o més unitats del tipus I  
- Alumnat de centres amb tres o quatre unitats del tipus I  
- Alumnat de centres amb dos o menys unitats del tipus I  
2. L'òrgan instructor, prèviament a la reunió de la comissió avaluadora, haurà verificat en les bases de dades i pels mitjans disponibles de la Conselleria d'Educació, Cultura i Esport, les dades a tindre en compte a l'hora de determinar els imports a concedir: nombre d'alumnes matriculats en els centres i usuaris dels serveis de transport i menjador, així com nombre i tipologia de les unitats concertades dels centres on l'alumnat sol·licitant estiga matriculat.  
3. L'import del mòdul de subvenció per alumne usuari que es determine segons els criteris expressats, serà el mateix per a tot l'alumnat del mateix centre.  
  
Huité. Termini de resolució i notificació  
1. El termini màxim de resolució i notificació a les persones interessades per al present exercici 2023 serà de sis mesos des de l'endemà de la finalització del termini de presentació de les sol·licituds. En el cas que transcorregut aquest termini no s'haja dictat cap resolució, les sol·licituds presentades es consideraran desestimades, sense perjudici de l'obligació de l'administració de resoldre, de conformitat amb el que es disposa en la normativa de règim jurídic de les administracions públiques i del procediment administratiu comú.  
2. L'esmentada resolució serà publicada en el Diari Oficial de la Generalitat Valenciana, d'acord amb el que es disposa en l'article 18 de la Llei 38/2003, de 17 de novembre, general de subvencions.  
3. La relació nominal de l'alumnat beneficiari quedarà exposada en el tauler d'anuncis de cada centre, de conformitat amb el que s'estableix en l'article 14 de l'esmentada Ordre 52/2016.  
4. Aquesta publicació tindrà efectes de notificació a les persones interessades d'acord amb el que s'estableix en la normativa vigent en matèria de procediment administratiu comú.  
  
Nové. Actuacions dels centres on estiga escolaritzat l'alumnat beneficiari  
1. Els centres on estiga escolaritzat l'alumnat beneficiari hauran de complir les obligacions previstes en l'article 10 de l'esmentada Ordre 52/2016.  
2. D'acord amb el que s'estableix en l'article 16 de l'esmentada Ordre 52/2016, juntament amb l'acreditació de despeses, els centres presentaran un document que acredite l'ús dels serveis prestats per part de l'alumnat beneficiari, d'acord amb el model que es publica com a annex IV d'aquesta convocatòria.  
3. Acreditaran el cost dels serveis de transport i menjador prestats al seu alumnat mitjançant la presentació de les factures i les despeses del personal que haja prestat aquests serveis i que es detalla en el mencionat article 16, sempre que la despesa haja sigut feta efectivament al llarg de l'exercici 2023. Hauran de presentar document original, juntament amb els models de relació corresponents respectivament als annexos V i VI d'aquesta convocatòria.  
Els esmentats models estaran disponibles en la pàgina web de la Conselleria d'Educació, Cultura i Esport, en el següent enllaç:  
https://ceice.gva.es/va/web/centros-docentes/ayudas/subvenciones/educacion-especial-transporte-y-comedor-de-c.e.e  
4. Aquesta documentació haurà de presentar-se mitjançant el tràmit de la Guia PROP denominat Aportació de documentació per a l'esmena d'un expedient existent de sol·licitud d'ajudes de la Conselleria d'Educació, Cultura i Esport, que és tramitable telemàticament amb certificat digital i pot consultar-se en l'adreça següent:  
  
https://www.gva.es/va/inicio/procedimientos'id\_proc=18334  
5. Els terminis per a presentar la documentació acreditativa de la despesa seran:  
a) Fins al 30 de setembre de 2023: les despeses realitzades de gener a agost de 2023.  
b) Fins a l'11 de desembre de 2023: les despeses realitzades amb posterioritat al mes d'agost de 2023.  
  
Desé. Règim de pagament  
1. El pagament de la subvenció es farà en els termes previstos en l'article 15 de l'Ordre 52/2016.  
2. D'acord amb el que es disposa en l'article 44.2.b de la Llei 9/2022, de 30 de desembre, de pressupostos de la Generalitat per a l'exercici 2023, per a aquesta convocatòria podrà lliurar-se immediatament, una vegada concedida, fins al 50 %. Justificat l'import anticipat, la resta de la subvenció s'abonarà després de la comprovació de la documentació justificativa presentada.  
Així mateix, d'acord amb el que es disposa en l'article 44.18.b, de l'esmentada Llei 9/2022, els beneficiaris d'aquestes subvencions queden exempts de l'obligació de prestar les garanties previstes per al pagament anticipat.  
  
Onzé. Protecció de dades  
Les subvencions objecte d'aquesta convocatòria requereixen el tractament de dades personals de l'alumnat i els seus representants legals sol·licitants de la subvenció, així com dels centres en els següents termes:  
a) Responsable del tractament: Conselleria d'Educació, Cultura i Esport, amb domicili av. de Campanar, 32, 46533 València, contacte: onvijhgysuuybcopsxqwezwa@ykw.he  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques, en cas que no existisca oposició a aquesta consulta d'acord amb l'article 28 de la Llei 39/2015, i documentació que entreguen els sol·licitants i representants legals. Si la documentació presentada conté dades de terceres persones, prèviament a la comunicació d'aquestes dades a la Conselleria, els sol·licitants i representants legals hauran d'informar aquestes persones interessades del tractament de les seues dades per la Conselleria en els termes previstos en aquest article.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloses les que regulen el tràmit electrònic, les dades personals es tractaran per a l'admissió, valoració i, si és el cas, atorgament i justificació de la subvenció sol·licitada.  
d) Destinataris de les dades: d'acord amb la legislació vigent i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a la PAI, per a comprovar les dades de sol·licitants, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la subvenció. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d'acord amb el que s'estableix en la normativa d'arxius i documentació.  
  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada només en el tractament automatitzat, a través de les següents vies:  
- Tràmit electrònic que es pot consultar en la pàgina web de la Conselleria en la següent adreça: http://ceice.gva.es/va/registre-de-tractament-de-dades  
- Enviant la petició a qualsevol de les següents adreces: Postal: avinguda de Campanar, 32. 46754 València. Electrònica: fovejsqvhcryxxgljfmkahim@tap.pg   
- De manera presencial aportant la sol·licitud corresponent a través del registre. L'exercici dels drets requereix la identificació inequívoca de la persona interessada o d'aquella que la represente.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades www.aepd.es si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat Valenciana a través de opy@dui.co o adreçant-se al Passeig Albereda, 16 - 46109 València. Més informació sobre el tractament de dades personals, consultant el Registre de Tractament de Dades en l'http://ceice.gva.es/va/registre-de-tractament-de-dades  
  
De conformitat amb el que s'estableix en la legislació bàsica de procediment administratiu i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran recórrer, potestativament en reposició, o plantejar directament un recurs contenciós administratiu en els terminis i davant els òrgans que s'indiquen a continuació:  
a) Els recursos de reposició hauran d'interposar-se davant la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació o a partir de l'endemà de la notificació de la resolució expressa del recurs de reposició o del dia en què aquest haja d'entendre's presumptament desestimat.  
  
València, 30 de gener de 2023.- La consellera d'Educació, Cultura i Esport: Raquel Tamarit Iranzo.